
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr. 56/2005 pentru modificarea şi completarea Ordonanţei de urgenţă a Guvernului nr. 63/1999 cu privire la gestionarea fondurilor nerambursabile alocate României de către Comunitatea Europeană, precum şi a fondurilor de cofinanţare aferente acestora, cu care comisia noastră a fost sesizată în fond cu adresa Biroului Permanent nr. PL.X.372 din 13 septembrie 2005.
	PREŞEDINTE,

Mihai Nicolae Tănăsescu

RAPORT

asupra proiectului de Lege privind aprobarea Ordonanţei de urgenţă 

a Guvernului nr. 56/2005 pentru modificarea şi completarea Ordonanţei 

de urgenţă a Guvernului nr. 63/1999 cu privire la gestionarea fondurilor nerambursabile alocate României de către Comunitatea Europeană, 

precum şi a fondurilor de cofinanţare aferente acestora
Cu adresa nr. PL.X.372 din 13 septembrie 2005, Biroul Permanent conform art.89 şi 108 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr. 56/2005 pentru modificarea şi completarea Ordonanţei de urgenţă a Guvernului nr. 63/1999 cu privire la gestionarea fondurilor nerambursabile alocate României de către Comunitatea Europeană, precum şi a fondurilor de cofinanţare aferente acestora.
La întocmirea prezentului raport s-au avut în vedere avizele Consiliului Legislativ, al  Comisiei juridice de disciplină şi imunităţi şi al Comisiei pentru agricultură, silvicultură, industrie alimentară şi servicii specifice.

Prezentul proiect de lege are ca obiect de reglementare următoarele:

· autorizarea Ministerului Finanţelor Publice să repartizeze şi să introducă în bugetele ordonatorilor principali de credite modificările determinate de utilizarea sumelor aferente cofinanţării contribuţiei Comunităţii Europene, a sumelor necesare finanţării diferenţelor nefavorabile de curs valutar şi a costurilor bancare, a sumelor necesare finanţării proiectelor/programelor în cazul indisponibilităţii temporare a contribuţiei financiare a Comunităţii Europene, a sumelor necesare pentru achitarea la termen a debitelor către Comunitatea Europeană, ca urmare a eventualelor nereguli sau neglijenţe stabilite în baza prevederilor memorandumului de finanţare şi a Acordului multianual de finanţare SAPARD;

· posibilitatea achitării de către Ministerul Finanţelor Publice a contravalorii unei poliţe de asigurare pentru riscurile nerecuperării debitelor stabilite în baza prevederilor memorandumului de finanţare şi a Acordului multianual de finanţare SAPARD.

Proiectul de lege face parte din categoria legilor ordinare, potrivit art. 76 din Constituţia României, republicată.

La dezbaterea proiectului de Lege a participat, în conformitate cu prevederile art.51 şi 52 din Regulamentul Camerei Deputaţilor, domnul  Apetri Dănuţ – secretar de stat la Ministerul Agriculturii, Pădurilor şi Dezvoltării Rurale.

La lucrările comisiei au participat 25 deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi.

Acest proiect de lege a fost adoptat de Senat în şedinţa din data de 8 septembrie 2005, în calitate de primă  Cameră sesizată.

Proiectul de lege, potrivit art. 75 din Constituţia României, republicată şi art. 86 din Regulamentul Camerei Deputaţilor, este de competenţa decizională a Camerei Deputaţilor.

In urma dezbaterii proiectului de Lege privind aprobarea Ordonanţei de urgenţă a Guvernului nr. 56/2005 pentru modificarea şi completarea Ordonanţei de urgenţă a Guvernului nr. 63/1999 cu privire la gestionarea fondurilor nerambursabile alocate României de către Comunitatea Europeană, precum şi a fondurilor de cofinanţare aferente acestora, în şedinţa din data de 13 octombrie 2005, comisia propune respingerea acestuia deoarece a rămas fără obiect de reglementare, prevederile fiind preluate în Ordonanţa de Guvern nr. 46/11 august 2005 privind accelerarea absorbţiei fondurilor SAPARD prin garantarea creditelor de cofinanţare cu activele achiziţionate în cadrul proiectelor SAPARD, adoptată de Senat în data de 4 octombrie a.c., fără modificări.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


              Experţi parlamentari,

Roşu Gica


Ene Giorgiana

